墾山叟
作者：陳造
朝代：宋

paragraphs: 雜木漫山誰所種，居不臨流多不用。
九月霜風捲黄落，羣山一昔皆班駮。
遥看拖帔橫椽衣，農家刈粟山有畦。
家家墾田日嫌窄，荒林翳薈惜虛擲。
斸荒作熟不挂籍，輸官之餘給衣食。
州中之政常近厚，不欲屑屑校升斗。
寧其棄之聽民取，實亦藉是作康阜。
繼承不皆惠慈守，汝須彌縫吏胥口，防有後來規稅畝。